Urotrakti infektsioonid imiku- ja lapseeas

Urotrakti infektsioon (UTI) on lapseeas kõige sagedasem bakteriaalne infektsioon [1, 2], eriti alla 2 aasta vanustel lastel [3]. UTI-de esinemissagedus sõltub vanusest ja soost. Esimesel eluaastal UTI-d esinevad sagedamini poistel (3,7%) kui tüdrukutel (2%). Kuni 30%-l imikutest ja lastest tekivad kordusinfektsioonid esimese 6–12 kuu jooksul pärast esimest UTI episoodi. 30% -l lastest, kellel on neeru ja kuseteede kaasasündinud anomaaliad, UTI võib olla esimene väljendus. 

Enamikku infektsioone põhjustab Escherichia coli [4], ehkki esimesel eluaastal võib infektsioonitekitajaks olla ka Klebsiella pneumoniae, Enterobacter spp., Enterococcus spp. ja Pseudomonas spp. Nende tekitajate põhjustatud infektsioonid esinevad sagedamini just esimestel eluaastatel. Imiku- ja lapseeas on urosepsise oht suurem kui täiskasvanueas.

Neerude pikaajalise armistumise vältimisel on oluline kiire diagnoosimine ja ravi alustamine, sh perearsti kiire haiguse tuvastamine ja reageerimine. Diagnoosimisel on oluline lokalisatsioon, sümptomid, eelmised infektsiooni episoodid, febriilsed/mitte-febriilsed UTI-d; kuseteede väärarengud; eelnevad operatsioonid; vedeliku tarvitamine ja urineerimine; perekonnaanamnees. UTI sümptomid on mittespetsiifilised, eriti vastsündinutel. Palavik võib olla UTI ainus sümptom, eriti väikelastel. Püelonefriidi või urosepsisega vastsündinutel sümptomid on tihti väga mittespetsiifilised, mõnikord võib puududa palavik. Septiline šokk on haruldane isegi kõrge palaviku korral, välja arvatud juhul, kui kaasneb obstruktsioon või muu tüsistus. Vanematel lastel on alumiste kuseteede sümptomiteks düsuuria, halva lõhnaga uriin, uriinipidamatus, hematuuria ja suprapubiline valu; ülemiste kuseteede infektsiooni korral palavik ja valu [2].

Ultraheli (UH) uuring tehakse üldiselt kõikidele imikutele ja lastele, kellel on febriilne või komplitseeritud (ülemine) UTI. Seejärel otsustatakse edasise taktika üle (neerude armistumise ja vesikouretraalse refluksi hindamine) vastavalt esialgsele UH leiule, samuti kliinilisele leiule ja haiguse kulule [5]. Kuni 85%-l febriilse UTI-ga imikutest ja lastest võivad Tc-99m DMSA skannimisel olla nähtavad neerude parenhüümi muutused. Nendest lastest on 10–40%-l püsiv neerude armistumine, mis võib tekitada neerude aeglast kasvu, korduvat püelonefriiti, glomerulaarfunktsiooni halvenemist, varajast hüpertensiooni ja lõpuks lõppstaadiumi neeruhaigust [2]. 

UTI ravis tsefalosporiinid on kõige sagedamini kasutatavad antibiootikumid [6, 7]. Maailma Terviseorganisatsioon tõi hiljuti välja fluorokinoloonide ja kolmanda põlvkonna tsefalosporiinide suhtes resistentsete Escherichia coli esinemissageduse suurenemise. WHO andmete järgi ESBL-i tootvate Enterobacteriaceae laste UTI-de esinemissagedus on 14%. Antimikrobiaalse resistentsuse teket võivad soodustada sellised faktorid nagu vesikoureteraalne refluks, korduvad UTId ja kordvuvad antibiootikumikuurid [3], empiirilise antibiootikumravi määramine [7]. Lisaks on endiselt vaieldav ka UTI profülaktika antibiootikumidega [2].

Allikad
 M. Okarska-Napierala et al. Urinary tract infection in children: Diagnosis, treatment, imaging – Comparison of current guidelines. 2017. https://www.jpurol.com/article/S1477-5131(17)30353-4/fulltext
 Ana Cristina Simoes e Silvia et al. Update on the approach of urinary tract infection in childhood. 2015. https://www.sciencedirect.com/science/article/pii/S0021755715001199?via%3Dihub 
 R. Basmaci et al. Urinary Tract Infection Antibiotic Trial Study Design: A Systematic Review. 2017. https://pediatrics.aappublications.org/content/140/6/e20172209.long 
 I. Gökce et al. Changes in Bacterial Resistance Patterns of Pediatric Urinary Tract Infections and Rationale for Empirical Antibiotic Therapy. 2017. https://www.ncbi.nlm.nih.gov/pmc/articles/PMC5635630/ 
 M. Riccabona. Imaging in childhood urinary tract infection. 2015. https://link.springer.com/article/10.1007%2Fs11547-015-0594-1 
 K. Vazouras et al. Antibiotics and Cure Rates in Childhood Febrile Urinary Tract Infections in Clinical Trials: A Systematic Review and Meta-analysis. 2018. https://link.springer.com/article/10.1007%2Fs40265-018-0988-1 
 J. Jayaweera et al. Antimicrobial misuse in pediatric urinary tract infections: recurrences and renal scarring. 2018. https://www.ncbi.nlm.nih.gov/pmc/articles/PMC6016131/